
Molekulagráfok legnagyobb közös részgráfjának hatékony keresése

A legnagyobb közös részgráf probléma egy klasszikus NP-teljes feladat, melynek rengeteg alkalmazása ismert a kémiai informatika területén, mint például molekulák biológiai aktivitásának becslése, gyógyszertervezés, reakciókban szereplő vegyületek atomonkénti megfeleltetése, valamint molekulák hasonlóságának mérése és vizualizációja.
Az alkalmazások többségében rendkívül fontos a megoldó algoritmus futásideje, így a gyakorlatban elterjedt a közelítő algoritmusok használata. Kihívást jelent azonban olyan algoritmus megvalósítása, amely a sebességre és az optimális megoldás minél jobb közelítésére vonatkozó magas elvárásoknak is megfelel. További nehézséget jelent, hogy sok esetben a talált közös részgráfnak nem csak a mérete, hanem a molekulagráfok atomjai között általa definiált társítás különböző tulajdonságai is befolyásolják annak minőségét.
A ChemAxon Kft.-nél implementáltunk két, a szakirodalomban található korszerű algoritmust, majd különböző heurisztikákat dolgoztunk ki azok javítására. A kapott algoritmusokat méréseink alapján sok tekintetben jobbnak találtuk az általunk eddig ismert legjobbaknál, valamint sikeresen integráltuk őket a cég több termékébe is. A dolgozat célja eredményeink bemutatása.



